পৌষমেলা উপলক্ষে বাড়তি ভিড় সামলাতে বিশেষ উদ্যোগ রেলের!

ওয়েব ডেস্ক : যাত্রীদের জন্য সুখবর! পৌষমেলা (Poush Mela) উপলক্ষে ভিড় সামলাতে বিশেষ ট্রেন চালানোর সিদ্ধান্ত নিল পূর্ব রেল (Eastern Railway) । ইতিমধ্যে পূর্ব রেলের তরফে একটি বিবৃতি জারি করা হয়েছে, সেখানে বলা হয়েছে, পূর্ব রেলের হাওড়া ডিভিশনের উদ্যোগে আগামী ২৫, ২৬, ২৭ ও ২৮ ডিসেম্বর হাওড়া ও বোলপুরের মধ্যে একটি স্পেশাল এক্সপ্রেস ট্রেন (Special Train) চালানো হবে।

বিবৃতিতে আরও জানানো হয়েছে, আপ লাইনে ০৩০০১ হাওড়া–বোলপুর স্পেশাল ট্রেনটি (Howrah-Bolpur Special Train) সকাল ৭টা ১৫ মিনিটে হাওড়া থেকে ছাড়বে। সেটি ব্যান্ডেল হয়ে ৯টা বেজে ৫৫ মিনিটে পৌঁছবে বোলপুরে। একই দিনে ডাউন লাইনে ০৩০০২ বোলপুর–হাওড়া স্পেশাল ট্রেনটি বোলপুর থেকে সকাল ১১টা ৫০ মিনিটে রওনা দেবে। তা বিকেল ২ টে বেজে ৪৫ মিনিটে গিয়ে পৌঁছবে হাওড়ায়।

আরও খবর : বিকট শব্দে করে থেমে গেল ট্রেন! চাঞ্চল্য কোচবিহারে

আগামী ২৫ ডিসেম্বর থেকে ২৮ ডিসেম্বর, এই চারটি দিন নির্দিষ্ট সময়সূচী অনুযায়ী ট্রেনটি চলবে। যাত্রাপথে উভয় দিকে এই ট্রেনটি ব্যান্ডেল, বর্ধমান, গুসকরা এবং বোলপুর (শান্তিনিকেতন) স্টেশনে দাঁড়াবে। ফলে এতে যাত্রীদের সুবিধা হবে বলেই মনে করা হচ্ছে।

রেল কর্তৃপক্ষ জানিয়েছে, স্পেশাল ট্রেনটিতে জেনারেল সেকেন্ড ক্লাসের আসন ব্যবস্থা থাকবে। প্রসঙ্গত, এই পৌষ মেলা দেখতে বোলপুরে ভিড় জমান বহু মানুষ। আর এই পৌষমেলাকে কেন্দ্র করে শান্তিনিকেতনে বাড়তি যাত্রী চাপের কথা মাথায় রেখেই এই বিশেষ পরিষেবা চালুর সিদ্ধান্ত নেওয়া হয়েছে পূর্ব রেলের তরফে।